section_heading: Box-office rezultati
paragraph_text: Samo sa zaradom na dan 19. svibnja film je do tada oborio četiri box-office rekorda: najposjećenije ponoćne pretpremijerne projekcije (do tada je rekorder bio film Gospodar prstenova: Povratak kralja s 8 milijuna dolara zarade), najbolje box-office otvaranje prvog dana prikazivanja (do tada je rekorder bio Spider-Man 2 s 40,4 milijuna dolara zarade), najveća zarada u jednom danu (do tada je rekorder bio Shrek 2 s 44,8 milijuna dolara zarade) i najbolje kino otvaranje u četvrtak (do tada je rekorder bio Matrix Reloaded s 37,5 milijuna dolara zarade). Film Osveta Sitha još uvijek drži rekord najboljeg kino otvaranja u četvrtak. Petog dana prikazivanja film Osveta Sitha postao je najgledaniji film 2005. godine, prestigavši komediju Hitch (177,6 milijuna dolara zarade). U prva četiri dana prikazivanja film je zaradio 158,5 milijuna dolara u SAD-u na taj način prestigavši rekord u četverodnevnoj zaradi kojeg je do tada držao film Matrix Reloaded (134,3 milijuna dolara) te se pridružio filmovima Spider-Man, Matrix Reloaded i Harry Potter i Plameni pehar kao jedini filmovi koji su zaradili preko 100 milijuna dolara u tri dana kino prikazivanja. U osam dana film je zaradio preko 200 milijuna dolara (rekord izjednačen s filmom Spider-Man 2), a do 17. dana prikazivanja film je prešao 300 milijuna dolara (prestigavši dotadašnji rekord od 18 dana kojeg je držao film Shrek 2). U konačnici je Osveta Sitha postao treći film koji je najbrže prešao zaradu od 350 milijuna dolara (nakon filmova Shrek 2 i Spider-Man).